A concurat cu peste 1750 de elevi din întreaga lume și a adus acasă locul doi de la o competiție internațională de științe

În perioada 13-19 mai, în Pittsburgh, Pennsylvania, SUA, s-a desfăşurat Concursul internațional de Științe și Inginerie „Intel ISEF”, la care au participat peste 1750 de elevi din circa 80 de ţări ale lumii, inclusiv din toate statele SUA. În cadrul celei mai grandioase și prestigioase competiții internaționale de științe pentru elevii din învățământul general au fost prezentate aproximativ 1500 de proiecte de cercetare.

Din partea Republicii Moldova la acest concurs au participat trei elevi, care au fost selectați în cadrul etapei republicane „Mold SEF”, desfășurate în anul curent. Elevul Chiriţa Sandu, Liceul Tehnologic Resurse Educaţionale și Training Tehnologic „B. Z. Herţli”, mun. Chişinău, a participat în concurs cu proiectul „A Novel Approach to Call Quality Assessment Using Sequential Neural Networks”, iar elevii Mitioglo Artemie și Mitioglo Vladislav, Instituţia Privată de Învăţământ Liceul Teoretic „Orizont”, mun. Chişinău, au participat cu proiectul „Combating air polution with the help of nanotechnology”.

Locul II a fost obținut de Chiriţa Sandu, de la Liceul Tehnologic Resurse Educaţionale și Training Tehnologic „B. Z. Herţli”, mun. Chişinău, care anul trecut a primit Premiul special.